N-hääliku häälduse metoodika raamatu „Nuustaku naljalood“ juurde

N on heliline nasaalne häälik. N-ile iseloomulik kõla tekib välja hääldatava õhu toel ninas. N-i hääldamisel on suu kergelt avatud, huulte asend sõltub järgnevast vokaalist. Keele esiosa on tõusnud ülemiste hammaste taha. Keel moodustab sulu, keeleküljed on tõusnud vastu ülemisi purihambaid. Pehme suulagi on alla langenud ja õhk väljub nina kaudu keelesulgu avamata.

N-häälikut on raske eristada teistest häälikutest just eriti kuulmispuuetega inimestel, sest N on nõrga kõlaga ja moodustuskoht suult lugedes on paljude teiste häälikutega ka sarnases kohas (Näit: L ja T). Tähtis on N-i puhul tunnetada õhu liikumist läbi nina. Laps, kel on N-i kuulmisega ja ka hääldusega probleemid võib esialgu õppida tunnetama nina tugevat vibreerimist logopeedi ninal ja seejärel enda nina juures. Õhu väljumist ninast saab kontrollida nina alla asetatud väikese peegli abil. Ninast väljuv õhk teeb peegli uduseks. Kui lapsel kuidagi ei õnnestu matkida N-i õiget hääldust eelpool kirjeldatud viisil, võib lähtuda häälikust M. Suletakse keel laialt huulte vahele ja hääldatakse M-i, mis tegelikult kõlab M-i ja N-i vahepealsena. Sealt edasi saab juba hakata abiga täpsemini keelt seadma, kui ninahääldus ja kõla on saavutatud.

Põhilisemad hääldusvead: N-i asemel hääldab laps helilise D või ND, NT; N kõlab nagu *ng* vahepealsena (kann->kang, pann->pang jms); N kõlab nagu nasaalne L. Vastavalt hääldusprobleemile ja lapse häälduse iseärasustele leiab logopeed sobivad võtted N-i seadmiseks.

Käesolevas raamatus on peategelaseks nõiapreili Nipitiri. Nõiapreili võlutrikk N-hääliku moodustamiseks:

1. Moodusta nn „keelekauss”, kus keele esiosa ja küljed on üles tõstetud ja tekib kausikujuline lohk keeletipu taga. Toeta see ülemiste hammaste taha. See on nõia võlupada.
2. Nõid võtab enda võlupulga ja asetab selle alumiste ja ülemiste hammaste vahele (logopeedil võib olla selleks mingi pulgake), laps saab ka oma sõrme võlukepikesena kasutada. Aseta sõrm (pulk) hammaste vahele ja puhu nagu läbi nina N-i kõla. Täiskasvanu hääldab ette. Jälgi, et keeleots toetub ülemiste hammaste taha.
3. Nõial on võlupeeglike-häälda N-häälikut läbi nina, nii nagu enne nõia juhised õpetasid. Kui on õige N, siis peeglike muutub uduseks-see on nõia võluaur!Logopeedil võiks olla väike taskupeegel tunnis.
4. Aseta sõrm ninale ja tunneta, kas võlujõud paneb su nina kergelt värisema ja õhk tuleb läbi nina. Siis on võlutrikk õnnestunud ja nõid Nipitiri algushäälik N on ka sinu suhu võlutud!

„Nuustaku naljalood“ raamatus algavad kõik sõnad loos N-tähega. Seda jutukest saab logopeed või ka emakeeleõpetaja kasutada N-hääliku kinnistavas etapis. Laps peaks juba siis N-häälikut oskama eristada teistest häälikutest ja oskama ka õigesti hääldada. Selle raamatu abil saab treenida N-häälikut sõnades tugevamaks ja kõlavamaks.

Veel mõtteid ja võtteid N-häälikuga tegelemiseks selle raamatu abil:

* Mitut N-iga sõna kuuled iga lehekülje juures? Õpetaja loeb selgelt ja aeglaselt lugu, laps kuulab ja märgib paberile täpikese, kui kuuleb N-i. Loenda kokku, mitu täppi tegid! Millisel leheküljel kuulsid kõige rohkem N-häälikuid?

See harjutus treenib foneemikuulmist-N-hääliku eristamist kuulmise teel teistest häälikutest.

* Mitu N-iga nime on loos kokku? Siin võib laps ise lugu lugeda ja joonib näiteks nimed alla. Võib ka kuulmisharjutusena teha.

„Nuustaku naljalood“ raamatus on palju huvitavaid N-iga sõnu. Suur osa neist sõnadest võivad veel vajada lahtiseletamist lastele. Laps ei pruugi teada nende tähendust. Näiteks õpetaja või logopeed võib küsida keerukama sõna kohta: „Kuidas sina sellest sõnast aru saad? Tee sellega oma ütlus!“ Õpetaja toob oma näite ka võrdluseks.

Kirjutan siinkohal need sõnad välja, mis mulle kui logopeedile tundusid tähenduslikult keerukamad lapse jaoks. (Raamatus võiks need lisana juurde panna raamatu lõppu koos seletustega?)

\*nõlvak-väike mäeke, mäe esine

\*nõgine-tugevalt määrdunud, nagu pigine, mustjas ja kleepuv

\*nüüdisaegne-tänapäevane, moodne

\*nutria- karvane loom, taimetoiduline näriline, kes elab ka veekogude ääres.

\*nõustaja-abiline, nõuandja, toetaja

\*nelipüha-üks kevadpühadest

\*noomima-millegi pärast pahandama, õpetussõnu jagama

\*nobe-kiire

\*nõtke-kergelt painduv , lendlev

\*närveerima-närvis olema, ärevil olema, pabistama

\*nuruma-paluma, anuma

\*napsiklaas-pisikene klaasist tassikene, joogiklaas

\*napsitama-jooma, kellegagi tähistama

\*nägus-kenake

\*neet-nagu terav naelake, mida pannakse kaunistuseks ka riietele

\*nokitsema-vaikselt midagi uurima ja meisterdama

\*naljaviluks-ajaviiteks, aega parajaks tegema

\*nikastama-koperdama, haiget saama oma kehaosale, mis võib paigast ära minna

\*nimmelüli-selgroo osa

\*naiivne-lihtsameelne, kergeusklik

\*naistemees-mees, kellele meeldib paljude naistega sõbrustada

\*nõrkemiseni-kuni viimse jõupingutuseni, kuni oled väga väsinud

\*neuroloog-närviarst

\*naljahammas-naljategija, naerutaja

\*noolima-limpsima, lakkuma

\*nohik-tegelane, kes on tagasihoidlikum, üksikum ja tunneb end teistest pisut erinevana

\*nügima-lükkama, trügima

\*nähvama-halvasti ütlema, solvama

\*needma-pahasid võlusõnu lausuma

\*nöökija-narrija, kiusaja

\*nunnad-usklikud naised, kes elavad kloostris

\*neeger-musta(tumeda)nahaline inimene

\*nuuskur-nuhk, keegi, kes luurab kellegi järgi

\*nimetamisväärne-kiitmist väärt

\*noos-saak, hulk, saavutus

\*naituma-abielluma, pulmi pidama, naist võtma

\*notar-ametnik, kas konrollib seadusi üle, et kõik oleks õige.

\*novell-jutustus